เอกสารแนบ 3

รายงานคณะกรรมการตรวจสอบ

เรียน ท่านผู้ถือหุ้น

ในปี 2547 คณะกรรมการบริษัท ซิงเกิ้ล พอยท์ พาร์ท (ประเทศไทย) จำกัด (มหาชน)
ได้แต่งตั้งกรรมการอิสระ จำนวน 3 ท่าน เป็นคณะกรรมการตรวจสอบ
ซึ่งมีคุณสมบัติครบถ้วนตามข้อกำหนดของสำนักงานคณะกรรมการกำกับหลัดทรัพย์และตลาดหลักทรัพย์
ปัจจุบัน คณะกรรมการตรวจสอบประกอบด้วย นายไมตรี ตั้งษณกุล
เป็นประธานคณะกรรมการตรวจสอบ นายกมล ธรรมาณิชานนท์ และศาสตราจารย์ ดร.สนิท
อักษรแก้ว เป็นกรรมการตรวจสอบ โดยมีนายกฤตพัฒน์ ฤทธิชัย ผู้จัดการฝ่ายตรวจสอบภายใน
เป็นเลขานุการคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามที่ได้กำหนดไว้ในกฎบัตรของคณะกรรมการตรวจสอบซึ่งสอดคล้องกับข้อกำหนดของตลาดหลักทรัพย์แห่งประเทศไทย
โดยในรอบปีบัญชี 2551 ได้จัดให้มีการประชุมคณะกรรมการตรวจสอบจำนวน 4 ครั้ง และในปี
2552 จำนวน 1 ครั้ง จนถึงวันที่รายงาน รวมทั้งสิ้น 5 ครั้ง ซึ่งสรุปสาระสำคัญได้ดังนี้

1. สอบทานรายงานทางการเงินรายไตรมาสและประจำปี 2551
โดยได้สอบถามและรับฟังคำชี้แจงจากผู้บริหารและผู้สอบบัญชีในเรื่องความถูกต้อง
ครบถ้วนของรายงานทางการเงินและความเพียงพอในการเปิดเผยข้อมูล
ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่ารายงานทางการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองโดยทั่วไป

2. สอบทานข้อมูลการดำเนินงานและระบบการควบคุมภายใน เพื่อประเมินความเพียงพอ เหมาะสม
และประสิทธิผลของระบบการควบคุมภายในอันจะช่วยส่งเสริมให้การดำเนินงานบรรลุตามเป้าหมายที่กำหนดไว้
โดยพิจารณาจากรายงานการตรวจสอบประจำปี 2551
ตามแผนงานตรวจสอบที่ได้รับอนุมัติซึ่งครอบคลุมระบบงานที่สำคัญของบริษัท ทั้งนี้
ไม่พบจุดอ่อนหรือข้อบกพร่องที่เป็นสาระสำคัญ มีการดูแลรักษาทรัพย์สินตามสมควร
คณะกรรมการตรวจสอบมีความเห็นสอดคล้องกับผู้สอบบัญชีว่าบริษัทมีระบบการควบคุมภายในที่เหมาะสม
รวมทั้งมีความเห็นว่าบริษัทมีระบบการติดตามควบคุมดูแลการดำเนินงานของบริษัทย่อยอย่างเพียงพอ
เหมาะสม และมีประสิทธิผล

3. สอบทานการตรวจสอบภายใน โดยได้พิจารณาภารกิจ ขอบเขตการปฏิบัติงาน หน้าที่
ความรับผิดชอบ ความเป็นอิสระ อัตรากำลังและงบประมาณของฝ่ายตรวจสอบภายใน
รวมทั้งได้พิจารณาทบทวนและอนุมัติการแก้ไขกฎบัตรงานตรวจสอบภายในให้เหมาะสม ทันสมัย
และสอดคล้องกับแนวทางการตรวจสอบภายในของตลาดหลักทรัพย์แห่งประเทศไทย
และได้อนุมัติแผนการตรวจสอบประจำปีซึ่งจัดทำขึ้นตามความเสี่ยงระดับองค์กร
รวมถึงแผนการฝึกอบรมบุคลากรตรวจสอบ
คณะกรรมการตรวจสอบมีความเห็นว่าบริษัทมีระบบการตรวจสอบภายในที่เพียงพอ เหมาะสม
และมีประสิทธิผล
รวมทั้งมีการพัฒนาคุณภาพการตรวจสอบให้เป็นไปตามมาตรฐานสากลการปฏิบัติงานวิชาชีพการตรวจสอบภายใน

4. สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย
ข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
และกฎหมายที่เกี่ยวข้องกับธุรกิจของบริษัท รวมถึงการปฏิบัติตามข้อกำหนดของบริษัท
ข้อผูกพันกับบุคคลภายนอก
คณะกรรมการตรวจสอบมีความเห็นว่าไม่พบประเด็นที่เป็นสาระสำคัญในเรื่องการไม่ปฏิบัติตามกฎหมาย
ข้อกำหนด และข้อผูกพันกับบุคคลภายนอก

5. สอบทานรายการที่เกี่ยวโยงกันหรือรายการที่อาจมีความขัดแย้งทางผลประโยชน์
ผู้สอบบัญชีมีความเห็นว่ารายการค้ากับบริษัทที่เกี่ยวข้องกันที่มีสาระสำคัญได้เปิดเผยและแสดงรายการในงบการเงินและหมายเหตุประกอบงบการเงินแล้ว
คณะกรรมการตรวจสอบมีความเห็นสอดคล้องกับผู้สอดบัญชีและมีความเห็นว่ารายการดังกล่าวเป็นรายการที่สมเหตุสมผล
เป็นประโยชน์สูงสุดต่อการดำเนินธุรกิจของบริษัท
และเปิดเผยข้อมูลเป็นไปตามข้อกำหนดของตลาดหลักทรัพย์แห่งประเทศไทย
ข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์

6. พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชีประจำปี 2551
เพื่อนำเสนอต่อคณะกรรมการบริษัทให้ขออนุมัติจากที่ประชุมผู้ถือหุ้นสามัญประจำปี 2551
ซึ่งคณะกรรมการตรวจสอบได้พิจารณาผลการปฏิบัติงาน ความเป็นอิสระ
และความเหมาะสมของค่าตอบแทนแล้ว จึงเห็นสมควรเสนอแต่งตั้ง นายวิรัช อภิเมธีธำรง
ผู้สอบบัญชีรับอนุญาต เลขที่ 1378 และ/หรือ นายชัยกรณ์ อุ่นปิติพงษา ผู้สอบบัญชีรับอนุญาต เลขที่
3196 และ/หรือ นายอภิรักษ์ อติอนุวรรตน์ ผู้สอบบัญชีรับอนุญาต เลขที่ 5202 จากสำนักงาน
ดร.วิรัช แอนด์ แอสโซซิเอทส์ เป็นผู้สอบบัญชีของบริษัทประจำปี 2551
พร้อมด้วยค่าตอบแทนจำนวนเงินรวม 800,000.00 บาท
โดยคณะกรรมการตรวจสอบมีความเห็นเกี่ยวกับการเสนอแต่งตั้งผู้สอบบัญชีดังกล่าวดังนี้

- ในรอบปีบัญชีที่ผ่านมา ผู้สอบบัญชีได้ปฏิบัติงานงานด้วยความรู้ ความสามารถในวิชาชีพ
และให้ข้อเสนอแนะเกี่ยวกับระบบการควบคุมภายใน รวมทั้งมีความเป็นอิสระในการปฏิบัติงาน

- ค่าตอบแทนที่เสนอมาเป็นอัตราที่เหมาะสม โดยได้เสนอค่าตอบแทนผู้สอบบัญชีจากเดิมจำนวนเงิน
750,000 บาท เป็นจำนวนเงิน 800,000 บาท ซึ่งเพิ่มขึ้น 6.7% จากค่าตอบแทนในปี 2550
เนื่องจากปริมาณงานและรายการทางบัญชีของบริษัทที่เพิ่มขึ้น

-
มีการปฏิบัติสอดคล้องกับข้อกำหนดของสำนักงานคณะกรรมการกำกับหลัดทรัพย์และตลาดหลักทรัพย์ในเรื่องการกำหนดให้บริษัทจดทะเบียนต้องจัดให้มีการหมุนเวียนผู้สอบบัญชีที่ลงลายมือชื่อรับรองรายงานการเงินทุก
5 รอบปีบัญชี ทั้งนี้ หากผู้สอบบัญชีได้รับการแต่งตั้งให้เป็นผู้สอบบัญชีประจำปี 2551 จะจัดเป็นปีที่ 3
ติดต่อกัน

- ผู้สอบบัญชีไม่มีความสัมพันธ์ใดๆ กับบริษัทและบริษัทย่อย

7. ทบทวนกฎบัตรคณะกรรมการตรวจสอบ ในเดือนสิงหาคม 2551
ได้มีการทบทวนและเสนอแก้ไขกฎบัตรคณะกรรมการตรวจสอบต่อคณะกรรมการบริษัทเพื่อพิจารณาอนุมัติเกี่ยวกับคุณสมบัติและขอบเขต
อำนาจ
หน้าที่ของคณะกรรมการตรวจสอบเพื่อให้สอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และหลักการกำกับดูแลกิจการที่ดี

โดยสรุปในภาพรวมแล้วคณะกรรมการตรวจสอบได้ปฏิบัติหน้าที่ครบถ้วนตามที่กำหนดไว้ในกฎบัตรของคณะกรรมการตรวจสอบที่ได้รับอนุมัติจากคณะกรรมการบริษัท
และมีความเห็นว่าบริษัทมีการรายงานข้อมูลทางการเงินและการดำเนินงานอย่างถูกต้อง
มีระบบการควบคุมภายใน การตรวจสอบภายในที่เหมาะสมและมีประสิทธิผล มีการปฏิบัติตามกฎหมาย
ข้อกำหนดและข้อผูกพันต่างๆ มีการเปิดเผยรายการที่เกี่ยวโยงกันเป็นไปตามข้อกำหนด
รวมทั้งมีการพัฒนาปรัปปรุงระบบการปฏิบัติงานให้มีคุณภาพดีขึ้นและเหมาะสมกับสภาพแวดล้อมทางธุรกิจอย่างต่อเนื่อง

[]

(นายไมตรี ตั้งษณกุล)

  ประธานคณะกรรมการตรวจสอบ

  ในนามคณะกรรมการตรวจสอบ

บริษัท ซิงเกิ้ล พอยท์ พาร์ท (ประเทศไทย) จำกัด (มหาชน)